Leerder skiet homself ná ongeluk met vuurwapen | Maroela Media
Leerder skiet homself ná ongeluk met vuurwapen
Foto ter illustrasie. (Foto: Equal Education/Twitter)
Twee families is in rou gedompel ná 'n skietongeluk wat uiteindelik die lewe van twee leerders in Benoni geëis het.
Volgens 'n verklaring wat deur die slagoffers se families uitgestuur is, het Njabulo Ndhlebe, Zukiso Majola en nog 'n vriend tydens pouse by Lesiba Secondary School weggeglip om by Zukiso se huis in Daveyton te gaan speel. By die huis wou Zukiso met sy oorlede oupa se vuurwapen spog. Hy het dit tydens die Desembervakansie uit sy oupa se huis verwyder sonder sy ouers se medewete.
"Om sy vriende te beïndruk het Zukiso die vuurwapen gelaai en daarmee begin speel. Dit het per ongeluk afgegaan en Njabulo agter die oor getref," lui die verklaring. Die derde kind het groot geskrik en huis toe gehardloop. Zukiso is agterna om by hom te pleit om hom te help. Die geweerskoot en die hardlopende seuns het die bure se aandag getrek en lede van die gemeenskap het uit hul huise gekom om te hoor wat aangaan.
Vreesbevange het Zukiso huis toe gehardloop en uit pure angs die garagedeur toegemaak en die wapen gebruik om homself in die kop te skiet.
"As ouers van die twee treurende families is ons in diep hartseer en rou gedompel oor die verlies van ons twee seuns. Die drie seuns was die afgelope paar jaar beste vriende. Daar was op die dag geen onderonsie tussen die seuns nie en hulle was al drie goeie tienerseuns," lui die verklaring.
"Die eerste dood was 'n tragiese ongeluk en die tweede is veroorsaak deur vrees en paniek. Albei families het reeds verskeie vergaderings gehad en saam gebid en sal aanhou om dit te doen tot die begrafnis."